Друг покаен канон

към нашия Господ Иисус Христос

Глас 6. Песен 1. Ирмос:

След като премина пешком, като по сухо, бездната с нозе и виждайки как фараонът потъва, народът израилев викаше: на Бога пеем победна песен.

Помилуй ме, Боже, помилуй ме!

Сега пристъпвам аз грешният и обремененият пред Тебе, мой Боже и Владико, ала не смея да обърна очи към небето, само се моля с тия думи: дай ми, Господи, ум, та горчиво да оплаквам своите дела!

Помилуй ме, Боже, помилуй ме!

О, горко на мене грешния! От всички хора най-окаяният съм аз — у мене няма покаяние: дай ми, Господи, сълзи, та горчиво да оплаквам своите дела!

Слава на Отца и Сина и Светия Дух.

Окаян и безумен човеко! Прахосваш времето си в леност — помисли за живота си и се обърни към Господа Бога, и горчиво оплаквай своите дела!

И сега и винаги и во веки веков, амин.

Пречиста Майко Божия, погледни на мене грешния и от дяволските мрежи ме избави, и научи ме на пътя на покаянието, та горчиво да оплаквам своите дела.

Песен 3. Ирмос:

Никой не е свят като Тебе, Господи Боже мой, Който въздигна рога на Твоя верен народ, Благий, и ни утвърди върху камъка на Твоето изповедание.

Помилуй ме, Боже, помилуй ме!

Когато на Страшния съд бъдат поставени престолите, тогава делата на всички хора ще се разкрият и непоносимо ще бъде там за грешниците, изпращани в мъките; като знаеш това, душо, покай се за злите си дела!

Помилуй ме, Боже, помилуй ме!

Тогава праведните ще се зарадват, а грешниците ще заплачат, но никой не ще може да ни помогне — делата ни ще ни осъдят; затова преди края се покай за злите си дела!

Слава на Отца и Сина и Светия Дух.

Горко на мене, изпълнения с големи грехове! С дела и мисли съм се осквернил, а и капчица сълза нямам поради вкоравеното си сърце! Издигни очи от земята сега, душо моя, и се покай за злите си дела!

И сега и винаги и во веки веков, амин.

Ето, Господарке: твоят Син с висок глас ни учи на добро, а аз грешният не преставам да бягам от доброто, но ти, Милостива, помилуй ме, та да се покая за злите си дела.

Седален, глас 6.

Мисля за страшния ден и плача за своите лоши дела; как ще отговоря на безсмъртния Цар? Или отде ще намеря смелост да погледна към Съдията, блудният аз? Добросърдечни Отче, единородни Сине и Свети Дух, помилуй ме!

Слава на Отца и Сина и Светия Дух и сега и винаги и во веки веков, амин.

С оковите на много грехове овързан и обладаван от жестоки страсти и беди, към теб прибягвам, мое спасение и викам: помогни ми, Дево Майко Божия!

Песен 4. Ирмос:

„Христос ми е сила, Господ и Бог,“ — боголепно пее честната Църква и глас възвисява от чист разум, празнувайки в Господа.

Помилуй ме, Боже, помилуй ме!

Широк е тука пътят и е удобен за удовлетворяването на страстите, но горчиво ще бъде в последния ден, когато душата се отделя от тялото; пази се от тях, човеко, заради Божието царство.

Помилуй ме, Боже, помилуй ме!

Защо оскърбяваш бедния, удържаш заплатата на наетия, брата си не обичаш, подир блудство и гордост тичаш? Остави тези неща, душо моя, и се покай заради Божието царство!

Слава на Отца и Сина и Светия Дух.

О, безумни човеко! Докога като пчела ще събираш богатства в самозабрава? Скоро то ще погине като пепел и прах: но по-скоро потърси Божието царство!

И сега и винаги и во веки веков, амин.

Господарке Богородице, помилуй ме грешния и укрепи ме в добродетелите, и запази ме, та да не ме изтръгне неподготвен внезапна смърт, и доведи ме, Дево, до Божието царство!

Песен 5. Ирмос:

С Твоята божествена светлина, Благий, моля се, озари душите, които с любов в предутрин Ти се молят, та Теб да познаят, Бога истинен, призоваващ ги вън от греховния мрак.

Помилуй ме, Боже, помилуй ме!

Спомни си, окаяни човеко, как заради греховете си ти си поробен от лъжи, от клевети, от грабителство, от немощи, от свирепи зверове: о, грешна моя душо, това ли искаше (наистина)?

Помилуй ме, Боже, помилуй ме!

Трепери всичко в мене, понеже с всичко съгреших: с погледите на очите си, със слушането на ушите си, със злите думи, които изрекох с езика си, всецяло себе си предадох на геената: о, грешна моя душо, това ли искаше (наистина)?

Слава на Отца и Сина и Светия Дух.

Ти, Спасителю, прие блудника и разбойника, когато се покаяха; а аз единствен съм обременен от греховна леност и поробен от зли дела; о, грешна моя душо, това ли искаше (наистина)?

И сега и винаги и во веки веков, амин.

Дивна и бърза помощнице на всички хора, Майко Божия, помогни на мене недостойния, понеже грешната ми душа поиска това.

Песен 6. Ирмос:

Като гледам как житейското море се надига под бурята от злощастия, притичам се към тихото Твое пристанище и Ти викам: от тлението изведи живота ми, Многомилостивий!

Помилуй ме, Боже, помилуй ме!

Блудно прекарах живота си на земята и в мрак душата си вселих, сега обаче моля Те, Владико милостиви, освободи ме от това вражеско робство и дай ми разум, за да върша волята Ти!

Помилуй ме, Боже, помилуй ме!

Кой върши нещата, които правя аз? Както свиня лежи в тинята, тъй и аз служа на греха, ала Ти, Господи, измъкни ме от тая гнусотия и дай ми сърце, за да върша волята Ти!

Слава на Отца и Сина и Светия Дух.

Стани, окаяни човеко, и застани пред Бога, като припомниш съгрешенията си, коленичи пред Твореца със сълзи и стенания, а Той като милосърден, ще ти даде ум, за да познаеш волята Му.

И сега и винаги и во веки веков, амин.

Богородице Дево, опази ме от видимо и невидимо зло, Пречиста, и приеми молитвите ми, и ги отнеси пред Твоя Син, за да ми даде ум да върша волята Му.

Кондак (на глас 6):

Душо моя, защо се обогатяваш с грехове? Защо вършиш волята на дявола? В какво полагаш надеждата си? Престани да вършиш това и се обърни към Бога с плач, като викаш: милосърди Господи, помилуй ме грешния!

Икос:

Помисли, душо моя, за горчивия час на смъртта и за страшния съд на твоя Бог и Създател — страшни ангели ще те грабнат, душо, и във вечния огън ще те отведат; затова преди смъртта си покай се, викайки: Господи, помилуй ме грешния.

Песен 7. Ирмос:

Заради благоговейните отроци ангелът накара пещта да се покрие с роса, а Божията повеля, като обгаряше халдейците, принуди мъчителя да извика: благословен си, Боже на отците ни.

Помилуй ме, Боже, помилуй ме!

Недей се надява, душо моя, на тленно богатство и на събраното с неправди — не знаеш на кого ще оставиш всичко това; но извикай: Христе Боже, помилуй ме недостойния!

Помилуй ме, Боже, помилуй ме!

Не разчитай, душо моя, на телесното здраве и на скоро вехнещата красота: нали виждаш, че умират и силните, и младите; ала извикай: Христе Боже, помилуй ме недостойния!

Слава на Отца и Сина и Светия Дух.

Спомни си, душо моя, вечния живот, Небесното царство, приготвено за светците, и външната тъмнина и Божия гняв — за злите, и извикай: Христе Боже, помилуй ме недостойния!

И сега и винаги и во веки веков, амин.

Падни, душо моя, пред Божията Майка и на нея се помоли: защото тя е бърза помощница на каещите се, тя ще измоли от Сина си Христа Бога и Той ще помилва мен, окаяния.

Песен 8. Ирмос:

Заради благоговейните отроци ангелът накара пещта да се покрие с роса, а Божията повеля, като обгаряше халдейците, принуди мъчителя да извика: благословен си, Боже на отците ни.

Помилуй ме, Боже, помилуй ме!

Как да не плача, когато мисля за смъртта? Защото аз видях в гроба моя брат лишен от хубост, безобразен — какво още чакам и на какво се надявам? Но, Господи, само ми дай покаяние преди края!

Помилуй ме, Боже, помилуй ме!

Мисля за Божието дълготърпение, след като изживях дните си в безделие, окаяният аз, и се боя да не постигне ненадейно посичането смъртоносно. Но, Господи, само ми дай покаяние преди края!

Слава на Отца и Сина и Светия Дух.

Вярвам, че ще дойдеш да съдиш живите и мъртвите и всички ще се изправят според званието си — стари и млади, владици и князе, девици и свещеници, къде ще се окажа аз? Затова викам: Господи, дай ми покаяние преди края!

И сега и винаги и во веки веков, амин.

Пречиста Богородице, приеми недостойната ми молитва и ме запази от ненадейна смърт; и дай ми покаяние преди края!

Песен 9. Ирмос:

Невъзможно е човек да види Бога —  и ангелските чинове не смеят да гледат към Него, ала от тебе, Всечиста, се яви на човеците въплътен Бог-Слово, Когото с небесните войнства ние величаем и Теб облажаваме.

Помилуй ме, Боже, помилуй ме!

Сега към вас прибягвам, ангели, архангели и всички небесни сили, които стоите пред Божия престол: молете се на вашия Творец да избави душата ми от вечните мъки!

Помилуй ме, Боже, помилуй ме!

Сега пред вас плача, свети патриарси, царе и пророци, апостоли и светители и всички избраници на Христа: помогнете ми на Съда, та Той да спаси душата ми от вражите сили.

Слава на Отца и Сина и Светия Дух.

Сега към вас издигам ръце, свети мъченици, пустинници, девственици, праведници и всички светии, които се молите на Господа за цял свят, да ме помилва в смъртния ми час.

И сега и винаги и во веки веков, амин.

Майко Божия, помогни на мене, който силно се надява на тебе, измоли от твоя син да тури мене, недостойния, от дясната Си страна, кога седне да съди живите и мъртвите, амин!

Молитва:

Владико Христе Боже, Който с Твоите страдания излекува моите страсти и с Твоите рани изцели раните ми, дарувай на мен, който толкова много Ти съгреши, сълзи на умиление; слей с тялото ми животворящото Ти Тяло с благоуханието му и наслади душата ми с Твоята честна Кръв, избавяйки ме от горчилката, с която врагът ме напои! Извиси ума ми, впит в земното, към Тебе, и издигни ме от пропастта на гибелта, защото у мен няма покаяние, нямам умиление, нямам утешителни сълзи, които въздигат чедата към тяхното наследство. Умът ми е омрачен от житейски страсти и не мога в болката си да погледна към Тебе, не мога да се стопля от сълзи на любов към Тебе. Но, Владико Господи Иисусе Христе, съкровище на благата, дарувай ми всецяло покаяние и сърце трудолюбиво за да търси Тебе, дай ми благодатта Си и обнови в мен чертите на Твоя образ. Аз Те оставих, но Ти не ме оставяй! Излез да ме потърсиш, отведи ме на Твоето пасище и причисли ме към овцете на Твоето избрано стадо; отхрани ме с тях от злака на божествените Твои Тайни, по молитвите на Твоята Пречиста Майка и на всички Твои светии. Амин.

